বোমা বিস্ফোরণ, আহত ৫  গাংনী (মেহেরপুর) প্রতিনিধি জানান, কয়েকটি বিচ্ছিন্ন ঘটনা ছাড়াই শান্তিপূর্ণ পরিবেশে গতকাল মেহেরপুরের গাংনী উপজেলার ৫টি ইউনিয়ন পরিষদের নির্বাচন অনুষ্ঠিত হয়েছে।  সকাল ৮টা থেকে ভোটগ্রহণ শুরু হয়েছে। ভোট কেন্দ্রগুলোয় সকাল থেকেই মহিলা ভোটারদের উপস্থিত ছিল লক্ষণীয়। গোয়ালগ্রামের ভোটার আবু তালেব বলেন, এ ভোট কেন্দ্রে ভোটারা যাতে ভোট দিতে আসতে না পারে এজন্য বিভিন্ন রাস্তার ধারে বাধা প্রদান করা হচ্ছে। সরেজমিনে দেখা গেছে, এজেন্ট শিল্পী আরা ও আ. ওয়াহেদ দুপুর ১টার দিকে এজেন্ট কার্ড নিচ্ছেন। তারা বলেন, আমাদের ভোট কেন্দ্রে আসতে বাধা দেয়া হয়েছে। এ কারণে আসতে বিলম্ব হয়েছে। মেহেরপুরের পুলিশ সুপার শাহরিয়ার হোসেন বলেন, সামান্য সমস্যা হয়েছে। চেয়ারম্যান প্রার্থী সোহেল রানা বলেন,  শান্তিপূর্ণ ভোট অনুষ্ঠিত হচ্ছে, কেউ কোন বাধা দিচ্ছে না। কাথুলী ইউপির গাড়াবাড়িয়া ভোট কেন্দ্রে স্লোগান দেয়া নিয়ে দুই মেম্বার প্রার্থীর সমর্থকদের মধ্যে ধাওয়া-পাল্টা ধাওয়ার ঘটনা ঘটে। কাজিপুর ইউপির হাড়াভাঙ্গা ভোট কেন্দ্রে সংঘর্ষে হাবিব নামের একজন আহত হয়। বিএনপি নেতারা অভিযোগ করে বলেন, গোয়ালগ্রামে রোববার রাত ১১টার দিকে আওয়ামী লীগ কর্মীরা তাদের বাড়িতে এসে বিএনপি কর্মী ইয়ারুল মাস্টার, মনিরুল, দুধ মল্লিক, তাহাজ, আকমলকে কুপিয়ে আহত করে। এ সময় ৩টি বোমার বিস্ফোরণ ঘটে। রাতেই আহতদের গাংনী হাসপাতালে ভার্ত করা হয়েছে। এ ছাড়া সাবেক  চেয়ারম্যান আ. জলিলের বাড়িতেও ভাঙচুর চালানো হয়। চেয়ারম্যান প্রার্থী সিরাজুল ইসলাম বলেন, ভোটারদের ভোট কেন্দ্রে আসতে দিচ্ছে না। অপরদিকে বিএনপি নেতা কামারখালী গ্রামের সবুজের বাড়িতে ২টি বোমার বিস্ফোরণ ঘটায় সন্ত্রাসীরা।